stanford-oval/wikipedia huggingface dataset:
סולסטיס קויל
היסטוריה

סולסטיס קויל הוקמה ב-2001, והרכבה הראשון כלל את שיר דויטש על שירה וגיטרה, גיא מתתיהו על גיטרה בס, עופר וישניא על גיטרה מובילה ואורי גולדברג על תופים. בשנה הראשונה לקיומה, הלהקה ביצעה שירים מקוריים בעברית ובאנגלית, שנכתבו בעיקר על ידי שיר דויטש אך גם על ידי שאר חברי הלהקה. סגנון הלהקה באותה תקופה נע בין רוק אלטרנטיבי, גראנג', בריטפופ ורוק ישראלי. בתקופה זו נקראה הלהקה סולסטיס.
בשנת 2003 הצטרף ללהקה הבסיסט הבאר-שבעי דרור "שוקו" פאר. כמו כן, שי ילין הצטרף כקלידן. הלהקה התחילה לבצע מופעי מחווה לרדיוהד שהפתיעו את חברי הלהקה בהצלחתם. הופעת הבכורה משכה להייניקן הבימה קלאב כ-250 איש, ולמספר אנשים אף לא הורשתה כניסה מפאת חוסר מקום. הלהקה המשיכה להופיע בבארבי תל אביב ובסיטי הול בחיפה, ובמקביל החלה לפתח חומר מקורי חדש.
בינואר 2004 הציגה הלהקה חומר החדש, שהיה בעל אופי אחיד יותר וביסס את סולסטיס קויל כלהקת רוק אלטרנטיבי מתקדם. דרור שוקו פאר עזב והוחלף על ידי דיאגו אולשנסקי. הלהקה המשיכה להופיע בארץ מול קהלים חדשים בשיתוף עם להקות ישראליות שונות, כגון אלפאבית, רקסטה, Behind the Sun ,Heavenbound ,The Carsitters, האנסמבל של שגיא צבי, זבוב עם גרוב ועוד.
אלבום הבכורה של הלהקה, "A Prescription for Paper Cuts" יצא לאוויר באופן רשמי ב-21 בספטמבר 2005. האלבום הופק באופן עצמאי באולפן הביתי של שי ילין שגם בישל וערך את כולו וחלקו הוקלט באולפני סביון. ב-1 באוקטובר ביצעה הלהקה את מופע השקת אלבום הבכורה, והכריזה באופן רשמי על צירופו של אהרון ליבר מלהקת "Behind the Sun" כחבר רשמי בלהקה. האלבום זכה לביקורות באתרים שונים ובכמה מגזינים מהעולם באנגלית, איטלקית, צרפתית וגרמנית. האלבום קיבל את תואר "אלבום החודש" באתר הגרמני Babyblaue. ובאתר הברזילאי.
השיר Photosensitivity, אשר פותח את האלבום, זכה לתשומת לב רבה באתר המוזיקה הבינלאומי, Garageband, שם הגיע השיר ל-Top 5 במצעד, ואף זכה בפרסים רבים אחרים. בעקבות ביקורת וראיון במגזין הבלגי "Prog Resiste", הוזמנה הלהקה להופיע בפסטיבל רוק מתקדם במועדון Spirit of 66' אשר בבלגיה, ב-14 באוקטובר 2006.
ב-2006 צילמה הלהקה קליפ לשיר "Deep Child", שנכתב על ידי שיר דויטש ובוים על ידי אמיר ארמל. הקליפ שודר בערוץ 24 ואף נבחר לקליפ השבוע ב-My HOT V.O.D.
ב-2007 צומצם הרכב הגרעין של הלהקה, ודויטש, וישניא וילין נאלצו להיפרד מאולשנסקי, ליבר וגולדברג. בין השנים 2007 ו-2011 ההרכב כלל את יציב כספי על תופים, ויניב שלו על גיטרה בס.
ב-21 ביוני 2011 הוציאו חברי סולסטיס קויל את האלבום השני שלהם, "Natural Causes", דרך חברת ההפצה האמריקנית המבוססת באורלנדו, Melodic Revolution Records.
בשנת 2012 הלהקה עברה שינוי פרסונלי נוסף, כאשר כספי ושלו הוחלפו על ידי יקיר פיטוסי ומיכאל גלפרין, בהתאמה. ב-5 באוקטובר 2012, הלהקה הופיעה במסגרת פסטיבל פרוג סטייג' בחוף דוגל בטבריה, לצד להקות רוק מתקדם מקומיות כגון אורפנד לנד, Project RnL, ארטלנד, באבל בת', דיסטורטד הרמוני, הארנב הלבן, קי אוף דה מומנט, PieQ, ריין אוף דה ארכיטקט, סטורמי אטמוספיר, סומו אלבייטור, סנהדרין ועוד, והלהקות פיין אוף סלביישן, אנדרומדה, פלאואר קינגז משוודיה ואוסדה וידה מפולין.
באוקטובר 2012 יצאה הלהקה לסיבוב הופעות בהודו, בתור המופע הראשי בפסטיבלים Synchronicity של IIT Kanpur ו-Rendezvous של IIT Delhi ובאוניברסיטת ג'ינדל, וכן בפסטיבל NH7 Festival לצד להקת מגה-דת'.
אלבומה השלישי, "Commute", יצא לאור ב-21 ביוני 2015 תחת הלייבל Taklit Music של תומר פינק (Subterranean Masquerade).
חברי הלהקה

שיר דויטש – שירה, גיטרה חשמלית ואקוסטית (2001 – היום)
עופר וישניא – גיטרה מובילה (2001 – היום)
שי ילין – קלידים, סינטיסייזר, פסנתר אקוסטי (2002 – היום)
מיכאל גלפרין - גיטרה בס (2011-היום)
יקיר פיטוסי – תופים (2012-היום)
חברי הלהקה > חברים לשעבר בלהקה

אהרון ליבר – גיטרה חשמלית ואקוסטית (2005–2007)
דיאגו אולשנסקי – גיטרה בס (2004–2006)
נועם אביאל – גיטרה בס (2007 – 2008)
יוני חיימוביץ' – גיטרה בס (2008 – 2009)
יניב שלו - גיטרה בס (2009 – 2011)
אורי גולדברג – תופים (2001 – 2007)
יציב כספי – תופים (2007 – 2011)
דיסקוגרפיה

A Prescription for Paper Cuts - הוצאה עצמית, 2005
Natural Causes - הוצאת עצמית, Melodic Revolution Records בארצות הברית, 2011
Commute - בהוצאת Taklit Music, ‏2015
הערות שוליים

↑  Babyblaue Prog-Reviews: Solstice Coil: A Prescription For Paper Cuts: Review
↑  Solstice Coil. Progressive Rock & Progressive Metal. December 2005
↑  Cadre 2006
| --- | --- |
בקרת זהויות :  NLI: 987009706970205171  MusicBrainz: d07a06cb-51cb-492d-afd7-67394fca892a
סיטרואן אמי (2020)

| --- | --- |

 מאפיינים כלליים
 יצרן:  סיטרואן
 שנות ייצור:  2020 – הווה
 הרכבה:  מרוקו מרוקו
 חברת אם:  סטלנטיס
 סיווג:  מכונית מיני
 מרכב:  מיקרו בעלת שתי דלתות
 אורך:  2,410 מ"מ
 רוחב:  1,390 מ"מ
 גובה:  1,520 מ"מ
 משקל:  485 ק"ג
 מפרט טכני
 מנוע:  מנוע חשמלי המספק 8 כ"ס
 מהירות מרבית:  45 קמ"ש
 סוללה:  סוללת ליתיום-יון בקיבולת 5.5 קוט"ש
 טווח נסיעה:  75 ק"מ
 קשר:  אופל רוקס-אי
סיטרואן אמי (בצרפתית: Citroën Ami) היא מכונית מיני חשמלית במרכב מיקרו, בעלת שני מקומות ישיבה, שמיוצרת על ידי סיטרואן משנת 2020. היא נחשפה ב-27 בפברואר 2020 ומשווקת בעולם מיוני 2020.
היא משתמשת בשם הישן של סיטרואן אמי.
הנסיעה באמי מותרת מגיל 14 ואינה כרוכה ברישיון עקב גודל המכונית.
מפרט טכני

היא כוללת מנוע חשמלי המספק 8 כ"ס. סוללת ליתיום-יון בקיבולת 5.5 קוט"ש המאפשרת טווח נסיעה חשמלי של 75 ק"מ, הטעינה אורכת 3 שעות. המהירות המרבית עומדת על 45 קמ"ש.
גלריה

פנים
מבט אחורי-צדדי
מבט קדמי-צדדי
הערות שוליים

↑  Citroen > Citroen AMI : les chevrons passent à l’électrique low cost !, La revue automobile, ‏17 בפברואר 2020 (בצרפתית)
↑  Sagar, Citroën AMI is for everyone, even for 14-year-olds, Autodevot, ‏2 במרץ 2020 (באנגלית)
↑  אלדד מנורי, סיטרואן AMI - עירונית חשמלית לכולם, באתר פורטל הרכב גיר, ‏1 במרץ 2020
סימאון הראשון, קיסר בולגריה

הצאר סִימָּאוֹן הָרִאשׁוֹן "הגדול" (בסלאבית כנסייתית עתיקה: цѣсар҄ь Сѷмеѡ́нъ А҃ Вели́къ, בבולגרית: цар Симеон I Велики, ביוונית ביזנטית: Συμεών Αʹ ὁ Μέγας;‏ 864 – 27 במאי 927) היה שליט האימפריה הבולגרית הראשונה בין השנים 893–927. תקופת שלטונו ידועה בתור עת שיא פריחתה של האימפריה. טענתו של סימאון לכתר הקיסרות הרומאית ומלחמותיו נגד האימפריה הביזנטית הביאו בסופו של דבר להיחלשות האימפריה והיו גורם מרכזי בנפילתה הסופית לידי כיבושיו של בסיליוס השני בולגרוקטונוס, קיסר האימפריה הביזנטית.
ביוגרפיה

בוריס הראשון, שליט בולגריה, אביו של סימאון, היה היורש לשושלת קרום, ששלטה באימפריה הבולגרית הראשונה מאז שנת 800. בוריס ירש את הכתר הבולגרי בתקופה של מחסור בריכוזיות שלטונית ואפקטיביות הממשל אך הוא הניח את היסודות להרחבת האימפריה הבולגרית כאשר הורה לעמו לנטוש את דתם האלילית ולהתנצר, בכך פעל להקים את הכנסייה האורתודוקסית הבולגרית.
ביוגרפיה > חיי דת

אירוע זה של התנצרות שהביא להרחבת האימפריה התרחש בשנת 864, כאשר סימאון היה עוד תינוק או עמד להיוולד; תאריך לידתו המדויק אינו ידוע. ידוע שהוא היה בנו השלישי של בוריס, ואביו כנראה התכוון שיהפוך לכומר, משום שהוא נשלח להתחנך בקונסטנטינופול, הבירה של האימפריה הביזנטית והעיר הקדושה של הכנסייה האורתודוקסית המזרחית, בסביבות שנת 878, כשהיה בן 13 או 14. בעודו שם למד לשלוט בשפה היוונית הביזנטית, שפת המלגה הדתית של האורתודוקסים, והראה עניין עמוק בתרגום של טקסטים קדושים של הכנסייה מיוונית לשפת הסלאבית כנסייתית עתיקה שהייתה בשימוש באותה העת בבולגריה וברחבי חבל הבלקן.
סימאון שב לבולגריה בסביבות שנת 888, ונכנס למנזר מלכותי בפרסלב, עיר שנמצאת בצפון מזרח בולגריה ליד העיירה שומן בבולגריה המודרנית. פרסלב התגלתה כמרכז למידה בדרום מזרח אירופה הודות למספר כנסיות חדשות שנבנו מאז המרת הבולגרים לנצרות, והיה ביתם של נזירים רבים להעתיק ולתרגם טקסטים קדושים. סימאון הצטרף לשורותיהם, תרגם יצירות מיוונית לסלאבית כנסייתית עתיקה, שהייתה השפה הכתובה הראשונה בארצות הסלאביות אשר מאוחר יותר התפתח ממנה הכתב הקירילי, ואלה הופצו בהרחבה ואף הגיעו לרוס של קייב בתקופה שלפני שהסלאבים שם התנצרו. הטקסטים כללו את הבשורות, כמו גם את כתביהם של אבות כנסיות ראשונים ותאולוגים מובחרים בהיסטוריה של העולם הנוצרי.
אחיו של סימאון ולדימיר, קיבל את כס המלוכה הבולגרית כאשר בוריס אביהם נכנס למנזר בשנת 889, בתור ולדימיר הראשון, שליט בולגריה. ולדימיר התנגד לדת הנוצרית ויצר קשרים עם תומכים בחבר האצולה כדי להשיב את הפגניות לדת המדינה. כשנודע לבוריס על התוכנית, הוא הדיח את בנו והתקין את סימאון בתפקיד השליט (קניאז) החדש בשנת 893. ההכתרה התרחשה בפרסלב, ואז החליט סימאון להפוך את העיר לבירה החדשה – כמעין פעולת תגמול נגד אצילי פליסקה שבגדו בדת הנוצרית. היסטוריונים אינם בטוחים מדוע קו הירושה דילג על בנו השני של בוריס, גבריאל, לטובת סימאון ובכרוניקות של אותה העת לא נמצאה תשובה לשאלה זאת.
ביוגרפיה > שליט בולגריה > מלחמות בביזנטים

כמעט מיד לאחר ירושתו והכתרתו נתקל סימאון במשבר מדיני גדול: לאו השישי, קיסר האימפריה הביזנטית, בלחץ אשתו היוונית זואי קרבונופסינה, ביטל את זכויות המסחר של הבולגרים בקונסטנטינופול והורה להם לנהל את עסקי המסחר שלהם עם הביזנטים רק דרך העיר סלוניקי היוונית. במקום זאת הסוחרים הבולגרים זעמו, מכיוון שבסלוניקי הם נאלצו לשלם מכסים גבוהים בהרבה, וכשנכשל מאמץ לפתור את המשבר עם לאו באמצעות דיפלומטיה, סימאון הכריז מלחמה על האימפריה הביזנטית. חייליו פלשו לביזנטיון בשנת 894, במהלך אירוע המכונה לעיתים בתור המלחמה האירופאית הראשונה שנגרמה עקב סחר.
ביזנטיון ובירתה קונסטנטינופול לא היו רחוקים מפרסלב. ממלכתו של סימאון ישבה בקצה הדרום-מזרחי של חצי האי הבלקני וגבלה לחבל תראקיה. לבולגריה הייתה גישה יקרת ערך לעבר הים השחור אך רוב המסחר דרכו נשלט גם כן על ידי הפתיחה והסגירה של הבוספורוס והדרדנלים בפני סחר עם הים התיכון, דבר שהיה גם הוא בשליטתם של הביזנטים. תחילה צבאותיו של סימאון התמודדו עם התנגדות מועטה מכיוון שהאימפריה הביזנטית נלחמה באיום מצד החליפות העבאסית ששכנה מצידה השני בעבר כורדיסטן. באותה העת נכנס צד שלישי למלחמה; המדיארים. אלה היו עם נודד שהיגרו ממרכז אסיה או מהערבות הסיביריות מאות שנים קודם לכן בדומה לבולגרים והתיישב בערבות דרום אוקראינה. המדיארים סיכמו עם ביזנטיון על תקיפת אדמות צפון בולגריה בזמן שסימאון וצבאו היו עסוקים בחזית שונה.
המלחמה השתוללה בשנתיים הבאות עד שסימאון הדף את המדיארים בקרב בדרום בוהמיה בשנת 896. הניצחון הבולגרי הביא לנדידה הכפויה של המדיארים מערבה, שעברו להונגריה של ימינו והקימו שם ממלכה שפרחה גם לאחר שהתנצרה כעבור מאה שנה. לאחר מכן, סימאון זכה בניצחון על הצבא הביזנטי בקרב בולגרופיגון מאוחר יותר בשנת 896, ויצא בראש צבאו להנהיג מצור על קונסטנטינופול. לבסוף, לאו הסכים לתנאי הסכם השלום של סימאון, שכלל ויתור על שטח בין הים השחור לרכס הרי סטרנצה (אנ'), השבת זכויות מסחר בקונסטנטינופול לבולגרים, ומחווה שנתית, שתכלול סכום כסף נכבד או סחורה, שתשולם לבולגריה מקונסטנטינופול.
ביוגרפיה > שליט בולגריה > מסעות כיבוש

סימאון היה נחוש בדעתו להפחית את כוחם של הביזנטים מהאזור של חבל הבלקן, ואף החל לעצב על כס המלוכה הבולגרי בדומה לכס הביזנטי וקרא לממלכתו היורשת החוקתית של האימפריה הרומית והכתיר עצמו (ללא הכרה ממדינות סובבות) בתואר קיסר רומא. בשנת 904 הוא הפר את תנאי הסכם השלום שלו כשכוח צבא שכיר שרכש את שירותו כבש את העיר סלוניקי הביזנטית. סימאון תכנן להיפטר מאזרחיה היוונים ובמקום זאת לאכלס את הנמל העתיק והאסטרטגי עם בולגרים. לאו הסכים להמשך בנתינת ויתורים כדי למנוע זאת, ולאחר שלב זה התרחבה האימפריה של סימאון וכללה חלק גדול ממקדוניה ושטחה של אלבניה, זו שנמצאת על קו החוף של הים האדריאטי ומכאן שהוענקה לאימפריה הבולגרית אפשרות לבצע סחר עם חצי האי האפניני. מצפון לאלבניה ישבה נסיכות סרביה, וגם עליה הטיל סימאון את מרותו של השלטון הבולגרי. תקופה זו הייתה עדה להתרחבות המשמעותית ביותר של הממלכה הבולגרית מאז הקמתה על ידי שושלת קרום.
לאחר מותו של הקיסר הביזנטי לאו בשנת 912, חידש סימאון את מאמציו לכבוש את קונסטנטינופול כאשר יורשו של לאו, אלכסנדר השלישי, קיסר האימפריה הביזנטית, סירב לשלם את המחווה השנתית כפי שהוסכם בחוזה השלום בסיום המלחמה הקודמת. משבר ירושה התרחש בעקבות מותו הפתאומי של הקיסר הביזנטי החדש בשנת 913, וכאשר הביזנטים היו בשליטת מועצת יורשים בראשות ניקולס מיסטיקוס, הפטריארך של קונסטנטינופול, צבאות האימפריה הבולגרית תקפו את הביזנטית במלחמה חדשה. הצלחתם של הבולגרים אילצה את הפטריארך להעניק לסימאון הכרה רשמית כ"קיסר הבולגרים", או כפי שנודע בבולגרית: "צאר הבולגרים". באמנה החדשה נכלל הסדר לבתו של סימאון להתחתן עם השליט הביזנטי החדש, קונסטנטינוס השביעי פורפירוגנטוס, בנו של ליאו. כשזואי – אמו של קונסטנטין ואלמנתו של ליאו – שמעה על המזימה לאחד את ביזנטיון עם בולגריה באמצעות חתונה זאת, היא שבה לקונסטנטינופול ובהפיכה בארמון הדיחה את בנה שלה.
אירועים אלה הביאו לחידוש פעולות איבה נוספות בין הבולגרים לבין האימפריה הביזנטית, הפעם בשנת 917, כאשר הצבא הביזנטי תקף את ההגנות הבולגריות הוא יצר ברית עם המדיארים והסרבים, שנפלטו תחת שלטון בולגריה. ביזנטיון החזיקה באותה התקופה את אחד הציים הגדולים ביותר בעולם המערבי, והציבה אותו על הים השחור באוגוסט 917 בקרב אנכיאלוס, שהיווה את אחד מקרבות הים הגדולים של תקופת ימי הביניים. באמצעות שילוב של אסטרטגיה וועליונות לוגיסטית, כוחותיו של סימאון הכו את המשט מהגבעות. לאחר מכן הוא פנה כדי להתייחס לבוגדנותו של בעל בריתו לשעבר, הנסיך הסרבי, פטר גוג'ניקוביץ', שבגד בבולגריה ותקף אותה בברית עם הביזנטים. שליחים בולגרים שטענו כי באו לשוחח כלאו את הנסיך הסרבי והוא נפטר בשבי הבולגרי.
ביוגרפיה > שנים אחרונות

סימאון יצא למלחמה חדשה נגד ביזנטיון בשנת 920, הפעם הסכסוך נמשך שנתיים. כאשר המתיחות התעוררה שוב בשנת 924, הוא יצר קשר לשכור את הצי השייך להחליפות הפאטימית הערבית שבסיסה בקהיר, כדי לכבוש את הבירה הביזנטית המוגנת היטב. מייסד הח'ליפות הפאטימית, עוביד אללה אל-מהדי (תאריכי לידה ופטירה לא ידוע), הסכים לסייע, אך השליחים שנשלחו לסידור חיל הים נלכדו באזור קלבריה שבדרום חצי האי האפניני, על ידי מרגלים ביזנטים, והתוכנית הבולגרית-ערבית סוכלה. סימאון נסע לקונסטנטינופול בקיץ 924 כדי להיפגש עם הקיסר החדש, אדמירל לשעבר בשם רומנוס הראשון, ולקבוע תנאים של חוזה שלום חדש.
סימאון החל גם להתכתב עם האפיפיור יוחנן העשירי ברומא, שהכתיר אותו לאחר דרישות שונות בתואר "קיסר הרואמים", מה שהפך אותו לשווה במעמדו לשליט ביזנטיון. ראש הכנסייה האורתודוקסית הבולגרית הועלה גם למעמד של פטריארך, מה שהעניק לווליקי פרסלב מעמד שווה לערים הקדושות האחרות של הכנסייה האורתודוקסית – קונסטנטינופול, אלכסנדריה, אנטיוכיה וירושלים. בשנה האחרונה לחייו פלש שמעון לקרואטיה ותכנן לתקוף שוב את קונסטנטינופול, אך נפטר מאי ספיקת לב בארמונו בפרסלב ב-27 במאי 927. בנו הקטן, פטר הראשון ירש את מקומו, ואמו שירתה בתור עוצרת עד לבגרותו של פטר.
ראו גם

בוריס הראשון, שליט בולגריה
האימפריה הבולגרית הראשונה
היסטוריה של בולגריה
האימפריה הבולגרית הראשונה בעת שלטונו של סימאון הראשון.
סימטריה סיבובית

לטריסקל המופיע על דגל האי מאן סימטריה סיבובית, כיוון שהוא נראה זהה בשליש סיבוב שלם (120 מעלות) סביב מרכזו. מכיוון שהוא נראה זהה בשלוש אוריינטציות, הסימטריה הסיבובית שלו משולשת.
סימטריה סיבובית, הידועה גם כסימטריה רדיאלית בגאומטריה, היא התכונה שיש לצורה כשהיא נראית זהה לאחר סיבוב חלקי כלשהו. מידת הסימטריה הסיבובית של אובייקט היא מספר האוריינטציות שבהן הוא נראה זהה.
אובייקטים גאומטריים מסוימים הם סימטריים כשהם מסובבים בזוויות מסוימות, כגון ריבועים המסובבים ב-90 מעלות. אולם העצמים הגאומטריים היחידים שהם סימטריים באופן סיבובי מלא בכל זווית הם כדורים, עיגולים וספרואידים אחרים.
טיפול פורמלי

באופן פורמלי הסימטריה הסיבובית היא סימטריה ביחס לחלק מהסיבובים או לכל הסיבובים במרחב האוקלידי ה-n ממדי. סיבובים הם איזומטריות ישירות, כלומר איזומטריות שומרות על אוריינטציה. לכן, חבורת הסימטריה של הסימטריה הסיבובית היא תת-קבוצה של E +(n) (ראה חבורה אוקלידית (אנ')).
במקרה של סימטריה סיבובית ביחס לנקודה כלשהי, ניתן לבחור בנקודה זו כראשית הצירים. בחירה זו מאפשרת ניתוח פשוט יותר של תכונות הסימטריה של המערכת. סיבובים אלה יוצרים את החבורה האורתוגונלית המיוחדת SO(n), קבוצת המטריצות האורתוגונליות n × n עם דטרמיננטה 1. עבור n = 3 זו חבורת הסיבוב (3)SO.
חוקי הפיזיקה הם אינווריאנטים לטרנספורמציות SO(3) אם הם אינם מבחינים בין כיוונים שונים במרחב. בגלל משפט נתר, הסימטריה הסיבובית של מערכת פיזיקלית שקולה לחוק שימור התנע הזוויתי.
טיפול פורמלי > סימטריה סיבובית בדידה

סימטריה סיבובית מסדר n, הנקראת גם סימטריה סיבובית בדידה מסדר n, ביחס לנקודה מסוימת (בשני ממדים) או לציר (בשלושה ממדים) פירושה שסיבוב בזווית של  {\frac {360^{\circ }}{n}} (180°, 120°, 90°, 72°, 60° וכו') אינו משנה את האובייקט. סימטריה סיבובית מסדר 1 אינה נחשבת סימטריה, היות שכל האובייקטים נראים זהים לאחר סיבוב של 360°.
הסימון של סימטריה סיבובית מסדר n הוא Cn. חבורת הסימטריה בפועל מוגדרת על ידי ציר הסימטריה, והערך של n. לכל ציר סימטריה, חבורת הסימטריה איזומורפית ל חבורה הציקלית מסדר n, ‏Zn .
התחום היסודי הוא גזרה של  {\frac {360^{\circ }}{n}}.
דוגמאות ללא סימטריית שיקוף נוספת:
n = 2, 180°: האותיות Z, N, S; קווי המתאר ללא הצבעים, של סמל היין ויאנג; דגל האיחוד הגדול (מחולק לאורך האלכסון של הדגל ומסובב סביב נקודת מרכז הדגל)
n = 3, 120°: טבעות בורומאיות, טריסקל
n = 4, 90°: צלב קרס
n = 6, 60°: מגן דוד (מתאפיין גם בסימטרית שיקוף סביב שישה צירים)
n = 8, 45°: מוקרנס אוקטגונליים.
Cn היא חבורת הסיבוב של מצולע משוכלל בעל n-צלעות בשני ממדים, ושל פירמידה ישרה בת n-פאות בתלת-ממד.
מדחף הוא אובייקט תלת־ממדי עם סימטריה סיבובית אך ללא סימטרית שיקוף .
טיפול פורמלי > דוגמאות

|  C_{2} |  C_{3} |  C_{4} |  C_{5} |  C_{6} |
| --- | --- | --- | --- | --- |
| פרקטל מטוטלת כפולה |    תמרור מעגל תנועה |  |   סמל חגיגות ה-200 של ארצות הברית |  |
|   מצב הפתיחה במשחק shogi |  קרנות משולבות |  |  |  |
טיפול פורמלי > צירי סימטריה מרובים דרך אותה נקודה

קיימות מספר אפשרויות לסימטריה בדידה, הכוללת מספר צירי סימטריה דרך אותה נקודה:
בנוסף לציר סיבוב מסדר n, n צירים מאונכים מסדר 2: החבורה הדיהדרלית Dn מסדר 2n (n ≥ 2). זוהי קבוצת הסיבוב של מנסרה משוכללת, או פירמידה כפולה (אנ') משוכללת.
צירים מסדר 4×3 ומסדר 3×2: חבורת הסיבוב  T מסדר 12 של טטראדר משוכלל. החבורה איזומורפית לחבורת התמורות הזוגיות A4.
צירים 3×4, 4×3 ו-6×2: חבורת הסיבוב  O מסדר 24 של קובייה ואוקטהדרון משוכלל. החבורה איזומורפית לחבורה הסימטרית S4 .
צירים מסדר 6×5, 10×3 ו-15×2: חבורת הסיבוב  I מסדר 60 של דודקהדרון ואיקוסהדרון. החבורה איזומורפית לחבורת התמורות הזוגיות A5 . החבורה מכילה 10 גרסאות של D3 ו-6 גרסאות של D5 (סימטריות סיבוביות כמו מנסרות ואנטי פריזמות).
במקרה של הפאונים המשוכללים, הצירים הכפולים נמצאים דרך נקודות האמצע של קצוות מנוגדים, ומספרם הוא מחצית ממספר הקצוות. הצירים האחרים עוברים דרך קודקודים מנוגדים ודרך מרכזיהן של פאות מנוגדות, למעט במקרה של הטטראדר, כאשר כל אחד מארבעת הצירים מחבר קודקוד ומרכז הפאה הנגדית.
טיפול פורמלי > סימטריה סיבובית ביחס לכל זווית

סימטריה סיבובית ביחס לכל זווית היא, בשני ממדים, סימטריה מעגלית.
בתלת־ממד נוכל להבחין בין סימטריה גלילית וסימטריה כדורית. בסימטריה גלילית אין תלות בזווית  \varphi  - בייצוג  (\rho ,\varphi ,z) של קואורדינטות גליליות. סופגניה (טורוס) או חרוט הם דוגמאות לגופים בעלי סימטריה גלילית.
בסימטריה כדורית, אין תלוית בזוויות  \varphi  ו  \theta  - בייצוג של קואורדינטות כדוריות,  (r,\theta ,\varphi ). דוגמה לגוף בעל סימטריה כדורית (בקירוב) הוא כדור הארץ (בהתייחס לצפיפות ותכונות פיזיקליות וכימיות אחרות).
ראו גם

אמביגרמה
חבורת סימטריות
חבורת סימטריות מרחבית
סימטריה
הערות שוליים

↑  Rotational symmetry of Weingarten spheres in homogeneous three-manifolds. By Jos ́e A. G ́alvez, Pablo Mira
↑  Topological Bound States in the Continuum in Arrays of Dielectric Spheres. By Dmitrii N. Maksimov, LV Kirensky Institute of Physics, Krasnoyarsk, Russia
↑  Hermann Weyl, Symmetry, Reprint edition, Princeton, New Jersey: Princeton University Press, 2016-10-04, ISBN 978-0-691-17325-2. (בenglish)
↑  Nielsen, Karl Martin (1974). "Raskstydning af Snoldelev-Indskriften" (PDF). Danske Studier (בדנית). Copenhagen: Akademisk Forlag: 132–135. ISSN 0106-4525. נבדק ב-8 ביולי 2011. {{cite journal}}:  (עזרה)
סלומה (זמרת)

| --- | --- |

 לידה:  21 ביוני 1939 (בת 85) ברצלונה,  המדינה הספרדית
 שם לידה:  מריה רוזה מרקו פוקט
 שם במה:  Salomé 
 מוקד פעילות:  ספרד 
 תקופת הפעילות:  1960–2005 (כ־45 שנים)
 סוגה:  מוזיקת פופ 
 שפה מועדפת:  קטלאנית, ספרדית 
 פרופיל ב-IMDb
 
מריה רוזה מרקו פּוֹקֶט, הידועה בשם הבמה סָלוֹמֶה (בספרדית: Maria Rosa Marco Poquet - Salomé;‏ נולדה ב-21 ביוני 1939, ברצלונה, המדינה הספרדית) היא זמרת ספרדייה אשר ייצגה את ספרד באירוויזיון בשנת 1969 וזכתה במקום הראשון, בצוותא עם שלוש מבצעות נוספות.
ביוגרפיה

סלומה נולדה בברצלונה ובגיל 21 החלה את הקריירה המוזיקלית. היא הקליטה בספרדית ובקטלאנית, וזכתה להצלחה מסחרית בארצה. ב-1969 ייצגה את ספרד בתחרות האירוויזיון שנערכה במדריד עם השיר "Vivo cantando". התחרות הסתיימה בשוויון מרובע בין סלומה, לולו מבריטניה עם השיר "Boom Bang-a-Bang", לני קור מהולנד עם השיר "De troubadour" ופרידה בוקארה מצרפת עם השיר "Un jour, un enfant" וכל ארבע הזמרות הוכרזו כמנצחות.
לאחר האירוויזיון המשיכה סלומה בקריירה והקליטה עוד 10 אלבומים, האחרון שבהם ב-2014. היא הופיעה על במות עד 2005. בנוסף, הנחתה סלומה תוכנית בוקר בערוץ 9 הספרדי.
הערות שוליים

↑  אירוויזיון 1969 באתר האירוויזיון הרשמי.
| --- | --- |
בקרת זהויות :  BIBSYS: 10048372  BNE: XX870712  ISNI: 0000 0004 2492 1533  MusicBrainz: 7fa32778-1021-4f46-93bd-596545f2b50c  VIAF: 233001442   WorldCat (עם VIAF): 233001442
סיימון וודס

| --- | --- |
אין תמונה חופשית
 לידה:  7 בינואר 1980 (בן 44) אנגליה, הממלכה המאוחדת 
 מדינה:  הממלכה המאוחדת 
 תקופת הפעילות:  מ-2003 
 מקום לימודים:  מודלין קולג'  איטון קולג' 
 בן או בת זוג:  כריסטופר בילי 
 פרופיל ב-IMDb
 
סיימון וודס (באנגלית: Simon Woods; נולד ב-7 בינואר 1980) הוא שחקן אנגלי, שהתפרסם עקב תפקידו כאוקטביוס בסדרת הטלוויזיה "רומא".
חייו

וודס למד בבית הספר התיכון איטון קולג', ולאחר מכן במודלין קולג' באוקספורד.
ב-2003 קיבל וודס את תפקידו הראשון, במיני-סדרה "מרגלי קיימברידג'", בהפקת ה-BBC. ב-2005 השתתף בסרט "גאווה ודעה קדומה", המבוסס על ספרה של ג'יין אוסטן, בו גילם את דמותו של צ'ארלס בינגלי. ב-2007 הצטרף לעונה השנייה של סדרת הטלוויזיה "רומא", בה גילם את דמותו של אוקטביוס, החל מן הפרק הרביעי, בו אוקטביוס הבוגר שב לרומא. עד לאותו הפרק גולמה דמות זו בידי מקס פירקיס, הצעיר יותר. עוד ב-2007 השתתף בסדרת הטלוויזיה של ה-BBC "קרנפורד", המבוססת על ספריה של אליזבת גסקל, בתפקיד הרופא ד"ר האריסון.
בשנת 2023 ביים וכתב את הסרט הקצר "Such A Lovely Day".
חיים אישיים

בשנת 2008 נסע וודס לארצות הברית, במטרה לסייע בקמפיין של הילרי קלינטון בבחירות המקדימות של המפלגה הדמוקרטית לקראת הבחירות לנשיאות ארצות הברית.
וודס הוא בן-זוגו של מעצב האופנה כריסטופר ביילי; יש להם שני ילדים יחד.
הערות שוליים

↑  David Foxley, "Simon Woods: Actor! YSL Model! Hillary Supporter?", אתר Style,‏ 18 בינואר 2008
| --- | --- |
בקרת זהויות :  ISNI: 0000 0000 5154 3356  LCCN: no2008034026  SUDOC: 161753337  VIAF: 46565726   WorldCat (עם VIAF): 46565726 
ערך זה הוא קצרמרבנושא טלוויזיה. אתם מוזמנים לתרום לוויקיפדיה ו.
סמות' ג'אז

| --- | --- |

צ'אק מנג'יון בברמפטון, 2009
 מקורות סגנוניים:  פיוז'ן ג'אז, פופ, רית'ם אנד בלוז, מוזיקת נשמה
 מקורות תרבותיים:  שנות ה-70 של המאה ה-20, ארצות הברית
 מוצא:  ארצות הברית 
 סוגות היתוך
 קרוסאובר ג'אז
 
סמות' ג'אז (באנגלית: Smooth jazz; באופן מילולי: "ג'אז חלק") הוא תת-ז'אנר מוזיקלי של ג'אז ומוזיקת קרוסאובר. אף על פי שמתואר לעיתים קרובות כ"ז'אנר", זהו נושא שנוי במחלוקת בחוגי מוזיקת ג'אז. עם זאת, סמות' ג'אז היה פורמט רדיו פופולרי באמצע שנות ה-70 של המאה ה-20 עד תחילת שנות ה-90 של המאה ה-20.
ניתן להתייחס לסמות' ג'אז כג'אז מוצלב בעל אוריינטציה מסחרית שהגיע לשיאו בשנות ה-80 של המאה ה-20. הפופולריות של סמות' ג'אז כפורמט רדיו ירדה בהדרגה בתחילת המאה ה-21.
ראו גם

סופיסטי-פופ
הערות שוליים

↑  "Fusion". AllMusic. ארכיון מ-2011-02-15. נבדק ב-7 באוקטובר 2019. {{cite web}}:  (עזרה)
↑  "Jazz » Fusion » Smooth Jazz". AllMusic. ארכיון מ-2012-06-04. נבדק ב-7 באוקטובר 2019. {{cite web}}:  (עזרה)
↑  Jazz of the 00s - Jumping The Great Divide - Popmatters (אורכב 15.05.2023 בארכיון Wayback Machine) "the market for jazz was starting to get less rigid too. “Smooth jazz” was by far the dominant market force in jazz at the end of the century, and it sidetracked the artistic lives of some musicians who might have made more interesting music but for the draw of big paydays. But the radio stations playing sax-and-synth dominated lite funk faded in the first decade of the 21st century. 2008 marked the death of the smooth jazz stations in both New York and Washington, DC"
סמושטטארפלווה

| --- | --- |
סמל סמושטטארפלווהסמל סמושטטארפלווה

 מדינה:  הונגריה הונגריה
 חבל:  המישור הגדול הצפוני
 מחוז:  סבולץ'-סטמאר-ברג סבולץ'-סטמאר-ברג
 נפה:  נפת צ'נגר
 שטח:  4.5 קמ"ר
 אוכלוסייה:  ‏
  ‑ בכפר:  926 (1 בינואר 2020)
 קואורדינטות:  47°52′28″N 22°39′56″E﻿ / ﻿47.874432°N 22.665437°E﻿ / 47.874432; 22.665437 
 אזור זמן:  UTC +1
 http://szamostatarfalva.hu/
  מפת מיקום  מפה מפורטת   (למפת הונגריה מוגדלת) בודפשט דברצן מישקולץ סגד פץ' גיור נירג'האזה קצ'קמט אוסטריה סלובקיה אוק. רומניה סרביה קרואטיה סל.סמושטטארפלווה(למפת הונגריה רגילה) בודפשט דברצן מישקולץ סגד פץ' גיור נירג'האזה קצ'קמט אוסטריה סלובקיה אוק. רומניה סרביה קרואטיה סל.סמושטטארפלווה  he tabBackground:;tabBorder:#aaa;defaultTab:0;
 
סמושטטארפלווה (בהונגרית: Szamostatárfalva) הוא כפר קטן במחוז סבולץ'-סטמאר-ברג שבצפון מזרח הונגריה.
כמו יישובים רבים באירופה גם בסמושטטארפלווה מספר התושבים נמצא בירידה. כך, בשנת 1990 היה מספר התושבים 326 ובשנת 2020 רק 310 תושבים.
הכפר ואזורו מיושבים לסירוגין מאז התקופה הנאוליתית ושמו מוזכר לראשונה מתעודות משנת 1181.
יהודי סמושטטארפלווה

יהודים בודדים חיו בסמושטטארפלווה במאה ה-18 ובמאה ה-19. בשנת 1944 נרצחו חלק מתושביה בשואת יהודי הונגריה.
| שנה | מספר היהודים בכפר | כלל האוכלוסייה |
| --- | --- | --- |
| 1840 | 7 |  |
| 1880 | 3 | 270 |
| 1910 | 6 |  |
| 1920 | 4 |  |
| 1920 | 3 |  |
| 1941 | 6 | 386 |